Lusansu lwa 90: Yesu yo Nkento Vana Sima kia Maza
YESU wavwanda mu vunda vana sima kia maza kuna Samaria. Alongoki andi bele muna mbanza mu sumba madia. O nkento kemokenanga yandi o Yesu maza kezidi teka. Umvovese vo: ‘Umpana maza yanua.’
O nkento osivikidi kikilu. Nga ozeye ekuma? Ekuma kadi o Yesu Nyuda, oyandi Nsamaria. Ndonga muna Ayuda ke bazolanga Asamaria ko. Ke bavovananga nkutu ko. Kansi, o Yesu wazolanga wantu a mpila zawonso. Yesu umvovese vo: ‘Ovo ozeye ndiona ulombele maza, nga unlombele, kavana maza mamoyo.’
O nkento umvovese vo: “E Mfumu, kuna ya tekwa ko, e sima kiansini: akweyi metuka maza momo mamoyo?”
O Yesu umvutwidi vo: ‘Ovo onuini maza mama, omona diaka evwina: Kansi maza mana mvana mezingisa muntu yamu mvu ya mvu.’
O nkento umvovese vo, ‘E Mfumu, umpana maza momo, kiamona diaka evwina, ngatu kwiza kwaku yateka mo.’
O nkento wabanza vo o Yesu maza kikilu kayikanga. Kansi, ludi mu kuma kia Nzambi ye kintinu kiandi kayikanga. E ludi kiaki kina nze maza mevananga moyo. Kilenda vana moyo wa mvu ya mvu kwa muntu.
O Yesu ovovese nkento vo: ‘Wenda bokela nkaz’aku, wiza vutuki.’
O nkento umvutwidi vo: ‘Kina ye yakala ko.’
O Yesu umvovese vo: “Otomene vova kiambote kadi akazi aku tanu wakala yau; ndiona wina yandi wau, ke nkaz’aku ko.”
O nkento osivikidi kadi mana kamvovesa maludi. Aweyi kazayila mambu mama o Yesu? Wazaya mo kadi yandi i ndiona wasilwa o Nsilu kwa Nzambi, Nzambi wanzayisa mambu mama. Vana vau alongoki andi balueke. Basivikidi wau kemokenanga yo nkento a Nsamaria.
Ameyi tulongokele muna mawonso mama? Disongele vo o Yesu wazolanga wantu a makanda mawonso. I wau mpe tufwete kala oyeto. Ka tufwete yindulanga ko vo o muntu wambi wau vo mwisi kanda diakaka. Yesu wazola vo wantu awonso bazaya e ludi kifilanga ku moyo a mvu ya mvu. Oyeto mpe tufwete sadisa wantu bazaya e ludi.
Yoane 4:5-43; 17:3.
Yuvu
- Ekuma Yesu kaningamena vana sima kia maza kuna Samaria? Adieyi kevovanga kwa nkento ndioyo?
- O nkento nkia kuma kasivikila? O Yesu adieyi kamvovesa, ekuma?
- O nkento nkia mpila maza kayindula kayikanga o Yesu? O Yesu nkia maza kayika?
- Ekuma o nkento kasivikila mu mana kazaya Yesu mu kuma kiandi? Aweyi kazayila mo?
- Adieyi tulenda longoka muna oma ma nkento vana sima kia maza?
Yuvu yakaka
- Tanga Yoane 4:5-43.
Muna landa mbandu a Yesu, aweyi tufwete badikilanga wantu a makanda makaka ye wantu a mpila zawonso? (Yoa. 4:9; 1 Kor. 9:22; 1 Tim. 2:3, 4; Tito 2:11)
Nkia nsambu za mwanda ketambulanga o muntu avo okitukidi se nlongoki a Yesu? (Yoa. 4:14; Yes. 58:11; 2 Kor. 4:16)
Aweyi tulenda songela luyangalalu nze luna kasonga nkento wa mwisi Samaria muna samuna mana kalongoka? (Yoa. 4:7, 28; Mat. 6:33; Luka 10:40-42)
kon_Latn kon_Latn kon_Latn umb_Latn kon_Latn mri_Latn kon_Latn umb_Latn uzn_Latn kon_Latn kon_Latn kon_Latn kon_Latn umb_Latn kon_Latn kon_Latn kon_Latn cjk_Latn kon_Latn umb_Latn kon_Latn kon_Latn kon_Latn kon_Latn